PRAVILNIK O IZMJENAMA I DOPUNAMA
PRAVILNIKA O REGISTRU POSTUPAKA STEČAJA POTROŠAČA

# Članak 1.

U Pravilniku o registru postupaka stečaja potrošača („Narodne novine“, broj 7/16.) u članku 2. stavak 5. briše se.

# Članak 2.

Članak 3. mijenja se i glasi:

„ U Registar se za svaki postupak stečaja potrošača upisuju sljedeći podaci:

1. ime i prezime potrošača

2. osobni identifikacijski broj potrošača (OIB)

3. adresa prebivališta

4. naziv, sjedište i poslovna adresa

5. naziv suda koji je otvorio postupak stečaja potrošača, poslovni broj i datum rješenja o otvaranju postupka stečaja potrošača

6. vrsta otvorenog postupka u slučaju nesolventnosti iz Priloga A Uredbe (EU) 2015/848 Europskog parlamenta i Vijeća od 20. svibnja 2015. o postupku u slučaju nesolventnosti (dalje u tekstu: Uredba 2015/848);

7. oznaku temelji li se nadležnost za otvaranje postupka na temelju članku 3. stavka 1., 2. ili 4. Uredbe 2015/848;

8. podaci o povjereniku

9. rok za prijavu tražbina

10. datum rješenja o zaključenju postupka stečaja potrošača te datum pravomoćnosti rješenja

11. naziv suda pred kojim se rješenje o otvaranju postupka stečaja potrošača može osporiti i rok u kojem se može osporiti

12. trajanje razdoblja provjere ponašanja

13. datum rješenja o oslobođenju ili uskrati oslobođenja od preostalih obveza te datum pravomoćnosti rješenja

14. datum rješenja o opozivu oslobođenja potrošača od preostalih obveza te datum pravomoćnosti rješenja

15. napomene.

# Članak 3.

U članku 4. stavci 1. i 2. brišu se.

Dosadašnji stavci 3. i 4. postaju stavci 1. i 2. mijenjaju se i glase:

„Podaci za identifikaciju iz članka 3. točke 1. do 4. ovoga Pravilnika su nepromjenjivi, osim u slučaju ispravljanja pogrešnog upisa i/ili promjene u službenim evidencija.

Kao podatak za identifikaciju iz članka 3. točke 3. ovoga Pravilnika upisuje se adresa prebivališta potrošača navedena u rješenju o otvaranju postupka stečaja potrošača.“

Stavci 5. i 6. brišu se.

Dosadašnji stavak 7. koji postaje stavak 3. mijenja se i glasi:

„Naziv, sjedište i poslovna adresa upisuju se kada je rješenje o otvaranju postupka stečaja doneseno protiv fizičke osobe iz članka 4. stavka 3. Zakona o stečaju potrošača.“

U dosadašnjem stavku 8. koji postaje stavak 4. broj „7.“ zamjenjuje se brojem „3.“, a iza riječi „stavaka“ brišu se riječi „4. do 6.“ te se dodaje riječ „1. i 2.“.

# Članak 4.

Članak 5. briše se.

# Članak 5.

Članak 6. mijenja se i glasi:

„Podaci iz članka 3. ovoga Pravilnika preuzimaju se elektroničkim putem iz sustava e-Spis.“

# Članak 6.

U članku 7. stavak 2. mijenja se i glasi:

„U Registar se upisuje i elektronička adresa povjerenika.“

# Članak 7.

Članka 8. stavak 1. mijenja se i glasi:

„Podatak o roku za prijavu tražbina iz članka 3. stavka 9. ovoga Pravilnika i podatak o roku u kojem se može osporiti rješenje o otvaranju postupka stečaja potrošača iz članka 3. stavka 11. ovoga Pravilnika upisivat će se upućivanjem na kriterij za izračun toga roka.“

# Članak 8.

Iza članka 9. dodaje se članak 9.a koji glase:

„Članak 9.a

(1) Podaci o otvorenim postupcima stečaja potrošača vidljivi su u Registru do isteka 15 mjeseca od pravomoćnosti odluke o oslobađanju potrošača od preostalih obveza.

(2) Na zahtjev suda, drugog tijela državne vlasti ili potrošača ministarstvo će izdati potvrdu s podacima upisanim u Registar.“

# Članak 9.

Ovaj Pravilnik stupa na snagu 26. lipnja 2018.